**brațe1**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ia aminte la fluturi – spunea

îţi vor mânca ochii până la suflet

cu trompele lor înadins uşoare.

eu nu mâncam înadins culoare dulce

şi ochii mi-i îmbrăcam în zori

tăiate cu drumuri încrucişate

pe un colţ de mare scrisesem nu,

semn că nu mă pot atinge

ochii săi de poet

se ştie că ochii poeților

au obiceiul de a prinde privirile

şi a le transforma în inimi goale

sărutam apoi ramura teiului plecată

iar el spunea: nu-i aşa că auzi anticele vase greceşti

plutind spre Tomisul vechi?…

pașii și sufletele lui Eminescu și Ovidiu

și ale multor altor trecători prin tărâmul acesta de poezie

fiecare şoaptă şi strigăt, dar mai ales

acele tăceri în care fiinţele îşi spun fraţi

şi care coboară mai ales toamnele peste oraş

sunt în ramurile teilor, în valuri, drumuri și pietre

chiar dacă nu spun nimănui

niciodată

\_

Copyright Mariana Fulger